Stavanger lufthavn, Sola

De første spadetakene

Sola ble først åpnet i 1937, og var Europas andre med fast dekke på rullebanen. Dette var Norges første sivile flyplass. Det var to rullebaner, 03/26 ca 820m og 13/31 ca 920m.
9. april 1940 ble flyplassen angrepet av tyske styrker i verdens andre angrep med fallskjermsoldater. Under andre verdenskrig utvidet tyskerne flyplassen kraftig, da den var av stor strategisk viktighet for tyskerne.
Opprinnelig var det meningen at Stavanger lufthavn skulle ligge på Forus, men etter krigen bestemte Luftforsvaret seg for å ta i bruk Sola midlertidig, mens Forus ble oppgradert, noe som aldri skjedde. Sola hovedflystasjon var av stor viktighet for Forsvaret, men mistet etterhvert flere oppgaver – den siste jagerflyskvadronen forlot flyplassen i 1983.
Stavanger lufthavn har to passasjerterminaler, en for fly og en for helikopter. Da dagens terminal ble tatt i bruk den 28. januar 1987 var det den første i Norge som hadde passasjerbroer, totalt ni stykker. Flyplassen har to kryssende rullebaner, hovedbanen for fly ligger nord-sør (18/36) og hovedbanen for helikopter ligger nordvest-sørøst (11/29).

Sivile aktører

Det Norske Luftfartselskap (DNL, senere SAS) startet også flyvninger til Sola etter krigen. Det samme gjorde Braathens, i 1946, med videre forbindelse til Europa med Douglas DC-4 fly. I 1952 fikk Braathens enekonsesjon for å fly rutene Oslo–Stavanger, Oslo–Kristiansand–Stavanger og kystruten Stavanger–Bergen–Ålesund–Trondheim–Bodø–Tromsø. SAS fikk på sin side enekonsesjon på Oslo–Bergen, Oslo–Nord-Norge og utenrikstrafikken. Denne fordelingen varte fram til dereguleringen av flytrafikken i 1994. Widerøe etablerte seg på Sola på slutten av 1980-tallet da de overtok Sandefjord-Torp-baserte Norsk Air
Da oljeboringen i Nordsjøen startet i 1971 ble det et behov for helikoptertransport ut til kontinentalsokkelen. Det første selskapet var Helikopter Service (nå CHC Helikopter Service), eid av SAS og Fred. Olsen. Også Braathens forsøkte seg i helikopterbransjen, men solgte senere selskapet Braathens Helikopter til Helikopter Service. Etterpå ble Norsk Helikopter etablert.

Utenlandske flyselskap

British Airways sine forgjengere opererte i etterkrigstiden på Sola, men først i 1980 begynte de regelmessige flyvningene med BAC 1-11-fly til London-Heathrow. Senere ble ruten betjent av Boeing 737-200/-300/-400 og Boeing 757-200. I 1994 ble British Airways' ansatte på Sola overført til Braathens SAFE som en del av et samarbeid mellom de to selskapene. Men i 1997 kjøpte KLM 30 % av Braathens SAFE, og British Airways la ned ruten på grunn av mangel på eget apparat på flyplassen. Oljeutvinningen har krevd imidlertid hyppig rutetrafikk mellom Stavanger og Storbritannias oljehovedstad Aberdeen.
I mai 2008 startet Icelandair en sommerrute mellom Sola og Keflavik-flyplassen utenfor Reykjavík.
KLM Royal Dutch Airlines startet i 1970-årene flyvninger til Stavanger fra Amsterdam. De har benyttet både Douglas DC-9-10, Boeing 737-200/-300, Fokker 100, Fokker F-27, Fokker 50 og var den første ruten KLM opererte med Fokker 70. Ruten ble drevet av Braathens mellom 1997 og 2002. Ruten flys per 2008 fire ganger daglig med Boeing 737-fly fra KLM.

Fremtidsplaner

Høsten 2004 vedtok Avinor å legge Kontrollsentral Sør til Stavanger lufthavn, Sola. Dette vil innebære investeringer i eksisterende kontrollsentral.
Flyplassen har den siste tiden vært inne i en større utvidelsesfase. 18. desember 2008 åpnet en ny pir som forlengelse av nordre del av terminalen. Denne brukes til innenrikstrafikk og er på 2000 kvadratmeter. I 2009 åpnes enda en forlengelse. Denne vil ligge sør i terminalområdet og skal kunne ta imot større fly fra destinasjoner utenfor Schengen-området. Førstnevnte innenrikspir skal få enda en forlengelse i 2010, noe som vil fullføre utbyggingen i denne omgang. Lengden på terminalbygget vil da være mer enn doblet, og strekke seg over en lengde på 680 meter. Det er allerede kapasitetsproblemer på flyplassen, og et av tiltakene i tillegg til terminatutvidelse vil bli en større utvidelse av parkeringstilbudet i form av et nytt parkeringshus bak det som allerede ligger der.
Høsten 2008 startet byggingen av en ny VIP/GA-terminal i sydområdet på flyplassen. Det er planer om å forlenge rullebane 18/36 (nord/sør) til 2700 meter innen 2016. Nytt tårn og utvidelse av taksebanesystemet planlegges også innen 2016. Ny rullebane for helikopter planlegges innen 2035 Det åpnet ett nytt flyplasshotell med 150 rom i gangavstand til terminalen i august 2010, hotellet drives av Rica.
Avinor har også etablert ILS CAT II/LVTO innflygningssystem ved flyplassen. Dette gjør det mulig å lande fly fra nord (RWY 18) ned til 350 meter horisontal sikt og 33 meter vertikal sikt. Det muliggjør også avganger mot syd med sikt ned til 150 meter. På de andre banene kan avgang og landing utføres ned til 550 meter sikt, med unntak av bane 29 på grunn av mangel på ILS.

Tekniske fasiliteter

Sola huser svært mange ulike tekniske fasiliteter, og huser det største flytekniske miljøet i Norge. Braathens hadde i sin tid sin tekniske hovedbase her, samt Pratt & Whitney som en årrekke driftet sitt Norway Engine Center her. Det samme har Norwegian Air Shuttle, CHC Helikopter Service, Norsk Helikopter,  Bristow Norway og Luftforsvarets Helikoptertekniske Hovedbase.
16. juni 2006 vedtok styret i SAS å legge ned BTS Braathens Technical Services på Sola. Dette medførte at de 355 ansatte som drev tyngre og lettere vedlikehold ble oppsagt, SAS-Technical Services fortsatte driften i hangaren for lettere vedlikehold, den er betjent hele døgnet. Norwegian flyttet alt sitt hoved-vedlikehold over i hangaren ved siden av, som tidligere huset BTS Braathens Technical Services tyngre vedlikehold, dette var hovedbasen for det tyngste vedlikehold Norwegian utfører selv på sin Boeing 737-flåte. Den er helbetjent med teknikere. Norwegians tekniske vedlikeholdsbase på Sola er nå vedtatt nedlagt, og overført til deres tekniske base på Oslo lufthavn, Gardermoen